奉和御製玉清昭應宫成
作者：夏竦
朝代：宋

paragraphs: 中宸夜駐飛廉轡，東闕朝迎綠錯篇。
祇建寶宫朝睟象，載崇金閣奉真銓。
高侔紫極威神異，迥據柔靈勝勢宣。
矗矗端平規景叶，煌煌豐麗聖功全。
承隅陽馬層雲隔，鳴磬花臺曉色先。
别笈籙緘龍印字，清壇香奏鵲鑪煙。
流泉灌注通河漢，列館回環接洞天。
玉籟琅璈鸞競舞，蘂書金簡鶴爭傳。
采梁虹指祺祥集，銀榜星分慶賞延。
永鎮帝居資曼壽，五城奚取漢迎年。